Kim Edberg Andersen (NB), 2023-12-14:
Tak for det, formand.
Hvis man ikke vidste bedre, ville man tro, at den sidste ordfører heller ikke var en del af kredsen bag klimaloven, men det er de i Dansk Folkeparti.
Men samtidig står det samme parti og kalder de andre for klimafanatikere og -tosser, og det gavner altså ikke noget.
Jeg kan heldigvis rette mig op i mine fulde 191 cm og sige, at vi heldigvis ikke har bundet os til masten, men derfor har jeg nu ikke tænkt mig at kalde de andre klimatosser af den grund, for jeg tror ikke, at vi kommer længst på den måde.
Men jeg tror, at dem, der har bundet sig til klimaloven, også en gang imellem lige skal rejse sig fra partiet og komme op i helikopterperspektiv.
For jeg køber ikke præmissen med, at regeringen ikke når i mål med 2025-målet, for det tror jeg faktisk de gør, for landmændenes brug af lavbundsjorderne har jo allerede betydet, at de er afgasset, så vi får 1,7 mio. t allerede der.
Vent nu bare og se, og så er vi i mål.
Tillykke til ministeren.
Jeg håber selvfølgelig, at de der 750 kr. pr. ton for de 1,7 mio. t bliver ført tilbage til landbruget igen, for det er dem, der har hjulpet, det er dem, der er kommet i mål.
Jeg kunne ellers høre, det var en præmis, at dem, der leverede på den grønne omstilling, skulle få tilbageført til videre grøn omstilling, og så kunne vi måske slippe for det her pjatværk med at sige, at landbruget skal straffes med endnu mere CO 2 -afgift.
Og så kan det være, at Moderaterne og Venstre igen kan få stemmer i Udkantsdanmark, for det er bare virkeligheden, at det er derude, vi lægger ryg til.
Vi er ikke modstandere af 500 m høje møller, men vi er modstandere af, at de dybest set altid bliver placeret, sådan at der er nogle, der skal miste deres hjem, eller så der er nogle, der ikke får del i det.
Nu kunne jeg så se, at sønderjyderne sikkert har vundet, for de får dem ikke i Vadehavet, men så får jeg dem i Nordjylland, og så er jeg blevet udkantsudkant.
Det er ligesom med toptopskatten: Vi skal altid bare sige det to gange, så bliver det endnu vigtigere.
Men vi er jo ikke imod høje vindmøller, vi er heller ikke imod testcentre, men vi er imod, at man ikke løfter sig fra excelarkene ovre i ministerierne og tager ud og finder en ordentlig løsning med de mennesker, som skal kigge på de her vindmøller.
For det, der er ved at snige sig ind i Danmark, er, at der er begyndt at komme en snert af udskamning af dem, som bare siger: Pyt med PFAS fra solcellerne, vi laver en mark med dem her ved mig; jeg er ligeglad med, at vindmøllen larmer lidt, for den grønne omstilling kommer frem for alt.
Der er reklamer, der viser, at det faktisk slet ikke er så slemt at bo ved siden af en vindmølle.
Det siger dem, der lever af at sætte vindmøller op, selv.
Vi skal passe på med at udskamme danskerne, for vi har brug for et Danmark, der er klimaneutralt, også efter 2030.
Vi skal lige huske på, at det er, som at efter 2030 er alle døde.
Men hvorfor ikke lave atomkraft?
Vi skal også bruge strøm i 2035 og 2050, vil jeg sige til Venstres ordfører.
Vi begynder bare at bygge atomkraftværker nu.
Hvis man er for atomkraft, så lad os da bygge dem nu.
Det kan godt være, at jeg ikke er her efter 2030, selv om jeg da håber det, men den generation, der sidder på lægterne herinde, er her forhåbentlig, og de skal også bruge grøn energi og skal forhåbentlig også bruge endnu mere energi end det, vi har nu.
For virkeligheden er også, at jo mere økonomi, vi ønsker, jo mere energi skal vi bruge, og så lad os da gøre den grøn, og der er atomkraft bare en del af den.
Det siger alle andre.
Der er socialdemokrater, som er kede af, at de engang har gået rundt med badges med en stor sol på, og derfra kan man ikke komme videre.
Stop nu!
Vi kan også kun snakke om ideologi, og så er det det, og så siger venstrefløjen, at alle køerne skal dø, og at vi kun skal leve af bønnespirer og gulerødder, for det er simpelt hen så fredsgivende.
Det er kun vindmøller, der virker, og vi kan hverken se tv eller vaske tøj, hvis vinden ikke blæser.
Stop nu!
Lad os nu løfte os op og finde nogle gode løsninger for os alle sammen.
Jeg køber ikke præmissen, for jeg tror faktisk, at regeringen kommer i mål med 2025-målet.
Jeg tror, at vi får et problem med at komme i mål med 2030-målene; det tror jeg vi gør.
Det, der i Nye Borgerlige er vores helt store bekymring, er den blodrus, man kan begynde at ane nu, i forhold til ikke at nå 2025-målet.
Så er der noget, der skal dø.
Vi har lige stemt noget igennem, der kostede 30.000 kr. pr. ton – til opvarmning og transport.
Det drejer sig om 30.000-35.000 kr. pr. ton for 13 mia. kr., og det er for 0,39 t.
Det kan vi ikke leve med som danskere.
En dansker udleder 12 t som året, og det skal vi alle sammen som personer være med til at nedsætte.
Men det vil sige, at hver eneste person skal betale en halv million kroner mere i afgifter til staten.
Det er fakta!
Det, jeg siger, er: Lad os nu gøre det her med hovedet, lad os lade være med at gøre det dyrere end nødvendigt.
Det er heller ikke det, jeg ser i redegørelsen; det er ikke det, jeg ser.
Jeg ser en regering, der forsøger at arbejde sig i mål, og som – nok helt o.k. – også har fået noget kritik fra venstrefløjen, for de har ikke helt leveret på det, de har sagt i medierne.
Jeg ser et Folketing herinde, hvor I alle sammen har bundet jer til klimamasten, og så har I sat snuden i papirerne.
Jeg anerkender fuldstændig, at I brænder for det, men jeg tror, I nogle gange skal løfte jer op i helikopterperspektiv og så håbe på, at der er et Danmark efter 2030 også.
For det skal ikke være sådan, at vi har gjort det så dyrt at være dansker, at vi alle sammen kun må køre 12 km/t. i eldrevne biler på motorvejen, fordi det var løsningen i 2025, eller at vi har gjort det for dyrt for dem, der bor uden for de store byer, hvor elbiler måske ikke er løsningen til at pendle rundt i.
For vi ved, at der kommer 50 øre ovenpå hver liter diesel nu på grund af en dum regel om, at det var dyrt at være dansker for 2 år siden, og vi ved, at der kommer ca. 1 kr. på den afgift, jeg talte om før, og nu snakker vi om at lægge 50 øre ovenpå igen.
Jamen så har vi så 2,50 kr. pr. liter diesel.